Document ID: 32013D0021

32013D0021
L 019/1
SLUŽBENI LIST EUROPSKE UNIJE
ODLUKA KOMISIJE
od 18. prosinca 2012.
o istovrijednosti kategorija vozačkih dozvola
(priopćena pod brojem dokumenta C(2012) 9358)
(Tekst značajan za EGP)
(2013/21/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u Direktivu 2006/126/EZ Europskog parlamenta i Vijeća od 20. prosinca 2006. o vozačkim dozvolama (1), a posebno prvi stavak njezinog članka 13. stavka 1.,
budući da:
(1)
Direktiva 2006/126/EZ predviđa da države članice uzajamno priznaju vozačke dozvole koje su izdale, uključujući one koje su izdane prije datuma primjene načela uzajamnog priznavanja.
(2)
Načelo uzajamnog priznavanja vozačkih dozvola podrazumijeva potpuno priznavanje svih prava koja je imatelj dozvole stekao u skladu s nacionalnim odredbama koje su tada bile na snazi.
(3)
Direktiva 2006/126/EZ predviđa da bi države članice trebale uspostaviti istovrijednost među kategorijama vozačkih dozvola koje su izdane prije provedbe te Direktive i onih iz njezinog članka 4. Te bi istovrijednosti trebala odobriti Komisija u pravno obvezujućem obliku.
(4)
Potrebno je ažurirati tablice istovrijednosti među kategorijama vozačkih dozvola koje su utvrđene Odlukom Komisije 2008/766/EZ od 25. kolovoza 2008. o istovrijednostima među kategorijama vozačkih dozvola. (2).
(5)
Odluku 2008/766/EZ bi stoga trebalo staviti izvan snage,
DONIJELA JE OVU ODLUKU:
Članak 1.
Ova se Odluka primjenjuje na sve valjane vozačke dozvole koje su izdane u državama članicama i koje su u uporabi.
Članak 2.
Tablice istovrijednosti među kategorijama vozačkih dozvola, koje su države članice izdale prije provedbe Direktive 2006/126/EZ i usklađene kategorije vozačkih dozvola iz članka 4. Direktive 2006/126/EZ nalaze se u Prilogu ovoj Odluci.
Članak 3.
1. Kategorije vozačkih dozvola koje su izdane prije provedbe Direktive 2006/126/EZ daju imatelju dozvole da, bez zamjene vozačke dozvole, upravlja odgovarajućim kategorijama vozila u skladu s Prilogom. Mogu se primjenjivati određena ograničenja, predviđena za predmetno pravo, navedena u Prilogu.
2. Prilikom zamjene vozačke dozvole prema obrascu vozačke dozvole EU-a, opisane u Prilogu I. Direktivi 2006/126/EZ, dodjeljuju se istovrijedna prava onima opisanim u Prilogu.
3. Kodovi kojima se označuju ograničenja predmetnih prava usklađeni su kodovi Unije, navedeni u Prilogu I. Direktivi 2006/126/EZ.
4. Načelo uzajamnog priznavanja iz članka 2. stavka 1. Direktive 2006/126/EZ ne primjenjuje se na nacionalne kategorije vozačkih dozvola.
Članak 4.
Ova se odluka primjenjuje od 19. siječnja 2013.
Odluka 2008/766/EZ stavlja se izvan snage s učinkom od 19. siječnja 2013.
Članak 5.
Ova je Odluka upućena državama članicama.
Sastavljeno u Bruxellesu 18. prosinca 2012.

Labels: 8
15